EELNÕU

24.09.2024

**Kosmoseseadus**

**1. peatükk**

**Üldsätted**

**§ 1. Seaduse eesmärk ja reguleerimisala**

(1) Käesoleva seaduse eesmärk on soodustada majanduse, teaduse ja tehnoloogia jätkusuutlikku arengut ning tagada kosmosetegevuse ohutus ja keskkonnasäästlikkus.

(2) Käesoleva seadusega reguleeritakse:

1) kosmosetegevuse aluseid;

2) pädeva asutuse tegevuse alused;

2) nõudeid kosmoseobjekti käitajale ja omanikule;

3) kosmosetegevusloa menetlust;

4) kosmoseobjekti registreerimist ja käitamist;

5) kosmosetegevuse lõpetamist;

5) riigi tagasinõudeõigust käitaja vastu;

7) kosmosetegevuse üle riikliku järelevalve tegemist ja vastutust käesoleva seaduse rikkumise eest.

**§ 2. Seaduse kohaldamisala**

(1) Käesolevat seadust kohaldatakse Eesti Vabariigi territooriumil toimuvale kosmosetegevusele.

(2) Käesolev seadus kehtib väljaspool Eesti Vabariigi territooriumi toimuvale kosmosetegevusele, kui esineb vähemalt üks järgmistest tingimustest:

1) see toimub Eestis registreeritud vee- või õhusõiduki pardal;

2) seda teeb Eesti kodanik või Eestis asutatud juriidiline isik;

3) seda teeb isik, kes elab Eestis pikaajalise elaniku elamisloa või alalise elamisõiguse või tähtajalise elamisloa või elamisõiguse alusel.

(3) Käesolevat seadust kohaldatakse valitsusasutuse kosmosetegevusele või kosmoseobjektile niivõrd, kuivõrd muus seaduses või seaduse alusel antud õigusaktiga ei ole sätestatud teisiti.

(4) Käesolevas seaduses ettenähtud haldusmenetlusele kohaldatakse haldusmenetluse seaduse sätteid, arvestades käesoleva seaduse erisusi.

(5) Käesolevas seaduses reguleeritud ettevõtja majandustegevuse alustamisele, teostamisele ja lõppemisele kohaldatakse majandustegevuse seadustiku üldosa seadust, arvestades käesoleva seaduse erisusi.

(6) Käesolevas seaduses reguleeritud kosmoseobjektile kohaldatakse toote nõuetele vastavuse seadust, arvestades käesoleva seaduse erisusi.

**§ 3. Pädeva asutuse ülesanded**

Kosmosetegevuse valdkonnas on pädev asutus Tarbijakaitse ja Tehnilise Järelevalve Amet (edaspidi *pädev asutus*), kes:

1) otsustab käesolevas seaduses sätestatud lubade andmise, andmisest keeldumise, muutmise, kehtivuse peatamise ja kehtetuks tunnistamise;

2) annab käesolevas seaduses sätestatud kooskõlastusi;

3) on kosmoseobjektide ja kosmosetegevuslubade registri vastutav töötleja, registreerib ja tagab registriandmete kaitse, säilimise ning arhiveerimise;

4) kontrollib kosmosetegevuse ja kosmoseobjekti üleandmisega ja lõpetamisega seonduvat;

5) teeb riiklikku järelevalvet käesolevas seaduses ja selle alusel kehtestatud õigusaktides sätestatud nõuete täitmise üle;

6) korraldab Maa orbiidile või sellest kaugemale lennutatud kosmoseobjektide kohta teabe kogumist ja edastamist Välisministeeriumile;

7) täidab muid käesolevast seadusest ja selle alusel kehtestatud õigusaktidest tulenevaid ülesandeid.

**§ 4. Terminid**

Käesolevas seaduses kasutatakse termineid järgmises tähenduses:

1) kosmosetegevus on kosmoseobjekti lennutamine Maa orbiidile või sellest kaugemale, kosmoseobjekti käitamine nii kosmoses kui ka Maa peal, kosmoseobjekti juhtimine, kosmoseobjekti tegevuse lõpetamine ja Maale tagasitoomine, eelnimetatuga seotud tegevused ning kosmoseprügi vältimise, vähendamise ja kõrvaldamise eesmärgiga tegevus Maa orbiidil või sellest kaugemal;

2) kosmoseobjekt on mis tahes objekt, mis on lennutatud või mida plaanitakse lennutada Maa orbiidile või sellest kaugemale, ja sellise objekti füüsilised alamsüsteemid või last;

3) käitaja on isik, kes tegeleb kosmosetegevusega kosmosetegevusloa alusel;

4) kosmoseobjekti omanik on isik, kellele kuulub kosmoseobjekt;

5) kosmoseprügi on kosmoseobjekt, selle osa või muu seade, mis jääb kosmosesse kosmosetegevuse tulemusena või pärast kosmosetegevuse lõppemist, samuti Maale kontrollimatult naasev objekt või selle osa.

## **2. peatükk**

**Kosmosetegevuse põhimõtted**

**§ 5. Ohutuse põhimõte**

(1) Kosmosetegevus ja kosmoseobjekt on ohutu, kui see ei põhjusta ohtu inimesele, varale, keskkonnale, avalikule korrale ega riigi julgeolekule.

(2) Kosmosetegevuses rakendab käitaja vajalikke abinõusid ohu ennetamiseks, väljaselgitamiseks, tõrjumiseks ja kõrvaldamiseks ning võimalike kahjude kõrvaldamiseks.

**§ 6. Keskkonnasäästlikkuse põhimõte**

(1) Kosmosetegevuses välditakse kosmoseprügi teket ja ebasoodsaid keskkonnamõjusid maapinnal, atmosfääris, orbiidil, kosmoses ja taevakehadel või leevendatakse ebasoodsaid mõjusid heastamise või muu hüvitamise teel.

(2) Kosmosetegevuses võetakse arvesse keskkonnaseadustiku üldosa seadust, Euroopa Liidu õigust ning rahvusvahelisi standardeid ja põhimõtteid.

**§ 7. Asjatundlikkuse põhimõte**

(1)Käitajal peavad olema kosmosetegevuse eripärale vastavad teadmised, oskused, võimalused ja finantssuutlikkus kosmosetegevuse tegemiseks.

(2) Kosmosetegevust tehes täidab käitaja ja muu kosmosetegevusega või kosmoseobjektiga seotud isik hoolsuskohustust, et tagada kosmosetegevuse ohutus ja keskkonnasäästlikkus ning kosmosetegevusele ja kosmoseobjektile esitatavate nõuete järjepidev arvestamine.

## **3. peatükk**

**Käitajale ja kosmoseobjekti omanikule esitatavad nõuded**

## **1. jagu**

**Käitaja**

### **§ 8. Käitaja peamine tegevuskoht**

(1) Käitaja peamine tegevuskoht peab olema Eestis.

(2) Käesolevas seaduses mõistetakse peamise tegevuskohana käitaja kosmosetegevuse ja finantstegevuse peamist kohta.

**§ 9. Sisekontrolli kohustus**

(1) Käitaja loob ja rakendab sisekontrolli süsteemi, milleks on asjakohaste tehniliste, organisatsiooniliste ja õiguslike meetmete kogum eesmärgiga tagada kosmosetegevuses käesoleva seaduse 2. peatükis sätestatud põhimõtete järjepidev järgimine ja kosmosetegevust reguleerivate õigusaktide nõuetele vastavus.

(2) Käitaja sisekontrolli süsteemi andmed dokumenteeritakse või need peavad olema muul viisil tõendatavad.

(3) Käitaja sisekontrolli süsteemi andmeid säilitatakse kümme aastat pärast kosmosetegevuse lõpetamist.

**§ 10. Käitaja sise-eeskirjad**

(1) Käitaja kehtestab, rakendab ja säilitab korrad, süsteemid ja meetmed (edaspidi *sise-eeskirjad*), mis kindlustavad kosmosetegevust reguleerivate õigusaktide ja kosmosetegevusloa tingimuste täitmist.

(2) Sise-eeskirjades määratakse kindlaks:

1) käitaja organisatsiooniline ülesehitus ja sisemine juhtimiskord ning arusaadav ja järjepidev vastutuse jaotus;

2) kosmosetegevusega ja kosmoseobjektiga seotud riskide tuvastamise, juhtimise, kontrollimise ja nendest teavitamise süsteem;

3) käitaja ja kosmosetegevust reguleerivatest õigusaktidest tuleneva teavitamiskohustuse täitmise kord;

4) rakendatavate võrgu- ja infosüsteemide ning muude tehniliste vahendite kirjeldus ja kohaldatavad turvameetmed;

5) töötajate valiku kriteeriumid, alluvussuhted ja õiguste delegeerimine, kosmosetegevuses juhi kohal olevate isikute nimed, töö- või ametiülesanded ning senist haridus-, töö- ja teenistuskäiku tõendavad dokumendid;

6) sisekord rahvusvahelise sanktsiooni seaduse alusel kehtestatud rahvusvaheliste sanktsioonide rakendamiseks ning rahapesu ja terrorismi rahastamise tõkestamise seaduse rakendamiseks ning nende täitmise sisekontrollieeskiri.

(3) Sise-eeskirjad peavad olema piisavad ja proportsionaalsed kosmosetegevuse laadi, ulatuse ja keerukusega ning üheselt mõistetavad. Käitaja kinnitab sise-eeskirjades esitatud andmete õigsust oma allkirjaga.

(4) Täpsemad nõuded sise-eeskirjadele võib valdkonna eest vastutav minister kehtestada määrusega.

**§ 11. Teavitamiskohustus**

(1) Käitaja teavitab pädevat asutust vähemalt kirjalikku taasesitamist võimaldavas vormis viivitamata, aga 24 tunni jooksul alates vastavast asjaolust teadasaamisest või hetkest, kui ta pidi sellest teada saama, järgmisest:

1) õnnetus või muu intsident, mis tuleneb kosmosetegevusest või selleks ettevalmistavast toimingust ja millel on oluline mõju käesoleva seaduse 2. peatükis sätestatud põhimõtete järgimisele;

2) kosmosetegevusloaga lubatud kosmosetegevusele või registreeritud kosmoseobjektile mitteomane orbiidimuudatus;

3) käesoleva seaduse §-des 5 ja 6 sätestatud põhimõtete järgimist ohustav intsident.

(2) Kui käesoleva paragrahvi lõikes 1 sätestatud teavitamiskohustus täidetakse hiljem kui 24 tundi pärast teadasaamist, esitatakse teates põhjendus tähtaja järgimata jätmise kohta.

(3) Käitaja teavitab pädevat asutust küberintsidendist küberturvalisuse seaduses sätestatud korras.

(4) Juriidilisest isikust käitaja teavitab pädevat asutust väärtpaberituru seaduse § 9 tähenduses olulise osaluse võõrandamisest käitaja äriühingus 30 päeva jooksul pärast osaluse võõrandamist, esitades käesoleva seaduse § 16 lõike 1 punktis 3 sätestatud teabe ja dokumendid.

## **2. jagu**

**Usaldusväärsuse nõue**

**§ 12. Usaldusväärsus**

(1) Käitaja, kosmoseobjekti omanik ja nimetatud isikute tegelik kasusaaja rahapesu ja terrorismi rahastamise tõkestamise seaduse § 9 tähenduses peab olema usaldusväärne.

(2) Käitaja usaldusväärsuse hindamisel arvestatakse:

1) kosmosetegevusele omaste riskide laadi, ulatust ja keerukust;

2) kosmosetegevusele omaste riskide laadile, ulatusele ja keerukusele vastava hariduse, kvalifikatsiooni ja töökogemuse olemasolu;

3) käesoleva paragrahvi lõikes 3 nimetatud asjaolusid.

(3) Isik ei ole usaldusväärne, kui:

1) isiku senise tegevuse, töökogemuse, majandusliku seisundi või maine põhjal on alust kahelda tema usaldusväärsuses ja isik ei esita kahtlust ümberlükkavaid tõendeid;

2) isik on esitanud pädevale asutusele valeteavet või jätnud olulise teabe esitamata;

3) isikut on karistatud esimese astme kuriteo või tema päritoluriigi õiguse kohaselt võrdväärse raskusastmega kuriteo eest ja isiku vastavad karistusandmed ei ole karistusregistri seaduse kohaselt karistusregistrist või tema päritoluriigi õiguse kohaselt tema päritoluriigi vastavast registrist kustutatud;

4) isikut on karistatud majandusalase, ametialase, varavastase või avaliku usalduse vastase süüteo või terrorikuriteo või selle toimepanemisele suunatud tegevuse rahastamise või toetamise või tema päritoluriigi õiguse kohaselt võrdväärse kuriteo eest ning tema vastavad karistusandmed ei ole karistusregistri seaduse kohaselt karistusregistrist või isiku päritoluriigi õiguse kohaselt tema päritoluriigi vastavast registrist kustutatud;

5) kohus on isiku suhtes kohaldanud tegutsemiskeeldu või ettevõtluskeeldu [[karistusseadustiku § 49 või 491](https://www.riigiteataja.ee/akt/kars#para49)](https://www.riigiteataja.ee/akt/kars#para49) alusel, samuti kui isiku suhtes on kohaldatud seaduses või kohtulahendis ettenähtud ärikeeldu või teataval erialal või ametikohal töötamise keeldu või isiku suhtes on võrdväärset keeldu rakendatud tema päritoluriigi õiguse kohaselt või teda on karistatud sellise keelu rikkumise eest ja isiku vastavad karistusandmed ei ole karistusregistri seaduse kohaselt karistusregistrist või isiku päritoluriigi õiguse kohaselt tema päritoluriigi vastavast registrist kustutatud;

6) isiku suhtes on kohaldatud rahvusvahelist sanktsiooni;

7) isik on seotud või on olnud seotud Eesti või muu Euroopa Liidu liikmesriigi julgeolekut või avalikku korda ohustava tegevusega.

(4) Välisriigi isiku puhul on käesoleva paragrahvi lõike 1 punktides 3–5 nimetatud asjaolude mitteesinemise tõendamiseks aktsepteeritav tema päritoluriigi karistusregistri või muu vastava registri tõend või pädeva kohtu- või haldusorgani väljastatud samaväärne dokument tingimusel, et selle väljastamisest ei ole möödunud rohkem kui kolm kuud ning dokument on notariaalselt või sellega võrdsustatud korras kinnitatud ja legaliseeritud või kinnitatud legaliseerimist asendava tunnistusega (apostilliga), kui välislepingust ei tulene teisiti.

(5) Kui kosmosetegevuse tegija on valitsusasutus, käesoleva paragrahvi lõikeid 1−4 ei kohaldata.

## **4. peatükk**

**Tegevusluba kosmosetegevuseks**

## **1. jagu**

## **Kosmosetegevusloa taotlemine**

**§ 13. Kosmosetegevusluba**

(1) Kosmosetegevust võib teha ainult kehtiva kosmosetegevusloa alusel.

(2) Kosmosetegevusluba on tähtajatu, välja arvatud käesoleva seaduse § 20 lõike 1 punktis 1 sätestatud juhul, ja seda ei saa teisele isikule üle anda.

## **§ 14. Kosmosetegevusloa taotlus**

## (1) Kosmosetegevusloa saamiseks esitatakse pädevale asutusele kirjalik taotlus, milles on märgitud:

## 1) taotleja nimi ja registrikood või ees- ja perekonnanimi ja isikukood;

## 2) taotleja peamise tegevuskoha aadress;

## 3) taotleja kontaktandmed;

## 4) planeeritava kosmosetegevuse eesmärk, iseloom ja kirjeldus;

5) taotleja esindaja esindusõigust tõendav dokument, kui esindusõigus ei tulene seadusest ja seda ei ole võimalik äriregistrist kontrollida.

(2) Enne kosmosetegevusloa taotluse esitamist, samuti enne käesoleva seaduse §-s 20 sätestatud erandi alusel kosmosetegevusloa taotluse esitamist tasutakse riigilõiv riigilõivuseaduses sätestatud määras.

(3) Käesoleva paragrahvi lõikes 2 sätestatud nõuet ei kohaldata, kui kosmosetegevusluba taotleb valitsusasutus.

**§ 15. Taotlusele lisatavad dokumendid**

(1) Kosmosetegevusloa taotlusele lisatakse:

1) käesoleva seaduse § 12 lõike 2 punktis 2 sätestatud haridust, kvalifikatsiooni ja töökogemust kinnitavad dokumendid ning sama paragrahvi lõikes 3 sätestatud usaldusväärsust välistavate asjaolude mitteesinemist kinnitavad dokumendid;

2) sise-eeskirjad;

3) kosmosetegevuse riskianalüüs, milles kirjeldatakse kosmosetegevusest lähtuvaid ohte ja nende võimalikke tagajärgi ja ohu vältimise meetmeid, kosmosetegevusega seotud küberintsidentide ennetamise ja lahendamise meetmeid ning käitaja kohustusi ja tegevusi ohutuse tagamisel;

4) teave kosmosetegevusega eeldatavalt kaasneva keskkonnamõju kohta ja tegevuskava, mis selgitab meetmeid, millega välditakse kosmoseprügi teket ja kahjulikke keskkonnamõjusid maapinnal, atmosfääris ja kosmoses;

5) andmed, mis tõendavad võrgu- ja infosüsteemi ning kosmosetegevuse juhtimiskeskuse turvalisuse tagamist vähemalt küberturvalisuse seaduses sätestatud ulatuses seoses kavandatava kosmosetegevusega;

6) kehtiv kindlustusleping vastavalt käesoleva seaduse §-s 49 sätestatud nõuetele või selle ärakiri;

7) taotleja kirjalik kinnitus, kui planeeritavaks kosmosetegevuseks kasutatav kosmoseobjekt kuulub taotlejale;

8) juhul, kui planeeritavaks kosmosetegevuseks kasutatav kosmoseobjekt ei kuulu taotlejale, iga kosmoseobjekti omaniku nimi ja registrikood või ees- ja perekonnanimi, isikukood ja isikukoodi riik või isikukoodi puudumise korral sünniaeg, asukoha või elukoha aadress ja kontaktandmed ning iga kosmoseobjekti omaniku kohta käesoleva seaduse § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid;

9) juhul, kui planeeritavaks kosmosetegevuseks kasutatav kosmoseobjekt ei kuulu taotlejale, andmed, dokumendid ja lepingud selle kohta, millisel õiguslikul alusel taotleja kosmoseobjekti valdab ja kasutab või vallata ja kasutada kavatseb;

10) juhul, kui planeeritavaks kosmosetegevuseks kasutatav kosmoseobjekt ei kuulu taotlejale, äriühingust kosmoseobjekti omaniku tegeliku kasusaaja nimi, isikukood ja isikukoodi riik, isikukoodi puudumise korral sünniaeg ja -koht ning elukohariik ning iga tegeliku kasusaaja kohta käesoleva seaduse § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid;

11) juhul, kui planeeritavaks kosmosetegevuseks kasutatav kosmoseobjekt ei kuulu taotlejale, planeeritavaks kosmosetegevuseks kasutatava kosmoseobjekti omaniku kirjalik nõusolek objekti kasutamiseks planeeritavaks kosmosetegevuseks;

12) kosmoseobjekti valmistamisega seotud isiku nimi ja registrikood või ees- ja perekonnanimi ja isikukood ning isikukoodi riik või isikukoodi puudumise korral sünniaeg, asukoha- või elukohariik ja isiku kohta käesoleva seaduse § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid.

(2) Käesoleva paragrahvi lõikes 1 ja käesoleva seaduse §-s 16 nimetatud kosmosetegevusloa taotleja esitatud andmed peavad olema täielikud ja asjakohased ning vastama taotletud kosmosetegevusele omaste riskide laadile, ulatusele ja keerukusele. Eelnimetatut hinnatakse ainult selle kosmosetegevuse jaoks, milleks kosmosetegevusluba taotletakse.

(3) Täpsustatud nõuded käesolevas paragrahvis ja käesoleva seaduse §-s 16 nimetatud pädevale asutusele esitatavates andmetes ja dokumentides võib valdkonna eest vastutav minister kehtestada määrusega.

**§ 16. Lisanõuded juriidilisest isikust kosmosetegevusloa taotlejale**

(1) Juriidilisest isikust taotleja lisab kosmosetegevusloa taotlusele lisaks käesoleva seaduse § 15 lõikes 1 nimetatule järgmised andmed:

1) juhtorgani kõigi liikmete ees- ja perekonnanimi, isikukood ja isikukoodi riik või isikukoodi puudumise korral sünniaeg;

2) juhtorgani kõigi liikmete käesoleva seaduse § 12 lõike 2 punktis 2 sätestatud haridust, kvalifikatsiooni ja töökogemust kinnitavad dokumendid ja sama paragrahvi lõikes 3 sätestatud usaldusväärsust välistavate asjaolude mitteesinemist kinnitavad dokumendid;

3) osanike või aktsionäride, kellel on juriidilisest isikust taotleja äriühingus oluline osalus väärtpaberituru seaduse § 9 tähenduses, ärinimi ja registrikood või ees- ja perekonnanimi, isikukood ja isikukoodi riik või isikukoodi puudumise korral sünniaeg ning nimetatud isikute kohta käesoleva seaduse § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid;

4) tegelike kasusaajate ees- ja perekonnanimi, isikukood ja isikukoodi riik või isikukoodi puudumise korral sünniaeg ning nimetatud isikute kohta käesoleva seaduse § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid.

(2) Mittetulundusühingust taotleja lisab kosmosetegevusloa taotlusele lisaks käesoleva seaduse § 15 lõikes 1 ja käesoleva paragrahvi lõike 1 punktides 1 ja 2 nimetatule mittetulundusühingu iga liikme ees- ja perekonnanime, isikukoodi ja isikukoodi riigi või isikukoodi puudumise korral sünniaja ning nimetatud isikute suhtes § 12 lõikes 3 sätestatud usaldusväärsust välistavate asjaolude mitteesinemist kinnitavad dokumendid.

## **2. jagu**

**Kosmosetegevusloa andmine**

**§ 17. Kosmosetegevusloa andmine**

(1) Pädev asutus lahendab kosmosetegevusloa andmise või andmisest keeldumise 90 tööpäeva jooksul taotluse esitamisest arvates või kui taotluses esineb puudusi, siis puuduste kõrvaldamisest arvates. Pädev asutus võib otsuse tegemise tähtaega mõistliku aja võrra pikendada, kui see on vajalik juhtumi keerukuse tõttu. Kui taotlust ei vaadata läbi tähtaja jooksul, ei loeta kosmosetegevusluba tähtaja möödumisel taotlejale vaikimisi antuks.

(2) Kosmosetegevusloas sätestatakse:

1) käitaja nimi ja registrikood või ees- ja perekonnanimi ja isikukood;

2) käitaja aadress Eestis;

3) lubatav Eesti Vabariigi territooriumil või territooriumilt tehtav kosmosetegevus;

4) kosmosetegevusloa number;

5) kosmosetegevusloa andmise alus;

6) käesoleva seaduse § 20 lõike 1 punktis 1 sätestatud erandi kohaldamise korral kosmosetegevusloa kehtivusaeg.

(3) Kui kosmosetegevusluba taotleb valitsusasutus, võib jätta loale märkimata või osaliselt märkimata käesoleva paragrahvi lõike 2 punktis 3 sätestatud teabe, kui teave on riigisaladuse ja salastatud välisteabe seaduse kohaselt riigisaladus.

**§ 18. Kosmosetegevusloa kõrvaltingimused**

Kosmosetegevusloale võib lisada järgmisi kõrvaltingimusi, kui see on vajalik käesoleva seaduse §-des 5 ja 6 sätestatud põhimõtete tagamiseks:

1) kosmosetegevuses lubatud teatavat tüüpi kosmoseobjekt;

2) kosmosetegevuses lubatud teatavad kosmoseobjekti parameetrid;

3) lisanõuded kosmosetegevuse tegemisel või lõpetamisel rakendatavate meetmete kohta.

**§ 19. Kosmosetegevusloa andmisest keeldumine**

(1) Pädev asutus keeldub kosmosetegevusloa andmisest majandustegevuse seadustiku üldosa seaduses sätestatud juhtudel.

(2) Pädev asutus võib keelduda kosmosetegevusloa andmisest, kui esineb vähemalt üks järgmistest asjaoludest:

1) kosmosetegevusloa taotleja, selle juhtorgani liige, selles osalust omav isik, tegelik kasusaaja või taotleja liige ei vasta käesolevas seaduses sätestatud tingimustele;

2) esitatud teave ja dokumendid ei võimalda tuvastada kosmoseobjekti omanikku või selle tegelikku kasusaajat või puudub käesoleva seaduse § 15 lõike 1 punktis 11 nimetatud kosmoseobjekti omaniku nõusolek;

3) kosmosetegevusloa taotlemisel on esitatud tegelikkusele mittevastavaid andmeid;

4) kosmosetegevusloa taotleja ei esitanud tähtaegselt või on keeldunud esitamast pädevale asutusele lisateavet taotluse lahendamiseks;

5) on põhjendatud alus kahtlustada, et seoses kosmosetegevusega või kosmoseobjektiga võib toimuda, toimub või on toimunud käesolevas seaduses sätestatud põhimõtete ja nõuete rikkumine;

6) on põhjendatud alus kahtlustada, et kosmosetegevus võib suurendada rahapesu või terrorismi rahastamise riski või sellega võib kaasneda oht Eesti julgeolekule, riigikaitseobjektile või avaliku korrale;

7) sise-eeskirjad ei ole taotleja kosmosetegevuse laadi, ulatust ja keerukust arvestades piisavad, proportsionaalsed või üheselt mõistetavad või on kehtiva õigusega vastuolus.

## **3. jagu**

**Erandi kohaldamine kosmosetegevusloale**

**§ 20. Erand seoses teadus- ja arendustegevuse eesmärgil tehtava kosmosetegevusega**

(1) Pädev asutus võib erandina vabastada kosmosetegevusloa taotleja tema kirjalikul taotlusel käesolevas seaduses sätestatud nõuete järgimisest osaliselt eeldusel, et taotleja järgib kõiki käesoleva seaduse 2. peatükis sätestatud põhimõtteid (edaspidi *erand*), kui kosmosetegevust tehakse eranditult teadus- ja arendustegevuse eesmärgil ja on täidetud vähemalt üks järgmistest tingimustest:

1) kosmosetegevust tehakse Maa orbiidil, mis on madalam mehitatud kosmosejaamast, ja kosmosetegevuse kestus on kuni üks aasta alates kosmoseobjekti kasutuselevõtmise kuupäevast, kusjuures selle aja jooksul peab kosmosetegevus olema lõpetatud vastavalt käesoleva seaduse nõuetele;

2) kosmosetegevust tehakse taevakehal selliselt, et kosmoseobjekt võetakse kasutusele ja seda kasutatakse taevakeha pinnal.

(2) Käesolevas seaduses mõistetakse kosmoseobjekti kasutuselevõtmisena kosmoseobjekti kanderaketist või kosmoses muust kandevahendist eraldumist.

**§ 21. Vabastused erandi kohaldamisel**

(1) Pädev asutus võib erandi kohaldamisel vabastada kosmosetegevusloa taotleja:

1) käesoleva seaduse § 31 lõike 1 punktis 3 sätestatud dokumentide esitamise kohustusest;

2) käesolevas seaduses sätestatud vastutuskindlustuslepingu sõlmimise kohustuse täitmisest või kehtestada kindlustuslepingule eritingimusi eelkõige kindlustusjuhtumi või hüvitise summa kohta;

3) käesoleva seaduse § 15 lõikes 1 või §-s 16 sätestatud teabe ja dokumentide esitamise kohustusest või määrata nimetatud teabe ja dokumentide esitamise väiksemas mahus.

(2) Pädev asutus võib vabastada taotleja käesoleva seaduse § 15 lõikes 1 või §-s 16 sätestatud teabe ja dokumentide esitamisest või määrata nimetatud teabe ja dokumentide esitamise väiksemas mahus, kui:

1) teabe esitamine on ebamõistlikult koormav, arvestades kosmosetegevusele omaste riskide laadi, ulatust ja keerukust;

2) teave ei ole järelevalve seisukohast oluline ja taotleja on suuteline selle esitama pädeva asutuse nõudmisel.

(3) Erandiga kosmosetegevusloa saanud käitajale ja selle loaga lubatud kosmosetegevusele kehtivad käesolevas seaduses või selle alusel kehtestatud õigusaktidega sätestatud nõuded osas, milles pädev asutus ei ole käesoleva paragrahvi lõigetes 1 ja 2 sätestatud vabastust andnud.

**§ 22. Erandi kohaldamise taotlemine**

(1) Erandi kohaldamiseks esitab taotleja pädevale asutusele käesoleva seaduse § 14 lõikes 1 nimetatud kosmosetegevusloa taotluse, millele lisatakse:

1) teadus- ja arendustegevuse eesmärkidele vastava kavandatava kosmosetegevuse kirjeldus;

2) kosmoseobjekti ohutust tõendavad dokumendid ja kosmoseobjektiga seotud muu dokumentatsioon, mis võimaldab hinnata kosmoseobjekti vastavust käesoleva seaduse nõuetele;

3) selgitus selle kohta, millist käesoleva seaduse § 20 lõikes 1 sätestatud erandit taotletakse;

4) käesoleva seaduse §-s 43 sätestatud nõuetele vastav kosmosetegevuse lõpetamise kava.

(2) Erandi taotlemisel käesoleva seaduse § 20 lõike 1 punktis 1 nimetatud alusel peab pädevale asutusele esitatav kosmosetegevuse lõpetamise kava lisaks § 43 lõikes 3 sätestatule selgitama, kuidas tagatakse kosmosetegevuse lõpetamine § 20 lõike 1 punktis 1 nimetatud tähtaja jooksul.

(3) Kui käesolevas paragrahvis nimetatud teabe ja dokumentide põhjal ei ole pädeva asutuse hinnangul võimalik veenduda, et taotluses märgitud kosmosetegevus vastab erandi tingimustele või et erandiga kosmosetegevusloa taotleja vastab käesoleva seadusega käitaja suhtes kehtestatud nõuetele, või kui on vaja kontrollida muid taotlejaga, planeeritava kosmosetegevusega või kosmoseobjektiga seotud asjaolusid või isikuid, võib pädev asutus nõuda kosmosetegevusloa andmise otsustamisel käesoleva seaduse § 15 lõikes 1 ja §-s 16 nimetatud teavet ja dokumente.

**§ 23. Otsuse tegemine erandi kohaldamise kohta**

(1) Erandi kohaldamiseks esitatud kosmosetegevusloa taotluse vaatab pädev asutus läbi kosmosetegevusloa andmiseks sätestatud korras, arvestades käesolevas paragrahvis sätestatud erisusi.

(2) Pädev asutus lahendab erandiga kosmosetegevusloa andmise või andmisest keeldumise 30 tööpäeva jooksul kõigi käesoleva seaduse §-s 22 sätestatud ning pädeva asutuse määratud teabe ja dokumentide esitamisest arvates, või kui nimetatud dokumentides esineb puudusi, siis puuduste kõrvaldamisest arvates. Pädev asutus võib tähtaega mõistliku aja võrra pikendada, kui see on vajalik juhtumi keerukuse tõttu. Kui taotlust ei vaadata läbi tähtaja jooksul, ei loeta kosmosetegevusluba tähtaja möödumisel taotlejale vaikimisi antuks.

(3) Erandi kohaldamise korral annab pädev asutus erandiga lubatud kosmosetegevuseks kosmosetegevusloa, milles sätestatakse käesoleva seaduse § 17 lõikes 2 nimetatud andmed.

## **4. jagu**

## **Kosmosetegevusloa kehtivuse lõppemine, kehtetuks tunnistamine ja kehtivuse peatamine ning kosmosetegevusloa muutmine**

**§ 24. Kosmosetegevusloa kehtivuse lõppemise alused**

Kosmosetegevusloa kehtivus lõpeb:

1) füüsilisest isikust käitaja surma korral;

2) juriidilisest isikust käitaja tegevuse lõppemise või lõpetamisega;

3) erandiga kosmosetegevusloa puhul käesoleva seaduse § 20 lõike 1 punktis 1 nimetatud tähtaja möödumisel;

4) kosmosetegevusloa kehtetuks tunnistamisega.

**§ 25. Kosmosetegevusloa kehtetuks tunnistamise alused**

(1) Pädev asutus võib kosmosetegevusloa kas täielikult või osaliselt kehtetuks tunnistada, kui esineb vähemalt üks järgmistest asjaoludest:

1) kosmosetegevusluba saadi eksitavate andmete või dokumentide või valeandmete või -dokumentide esitamise tõttu või muul ebaseaduslikul viisil;

2) käitaja ei vasta kosmosetegevusloa saamise tingimustele;

3) kosmosetegevus ei vasta enam kosmosetegevusloa aluseks olnud dokumentides kirjeldatule või tingimustele, mis olid aluseks kosmosetegevusloa andmise otsustamisel;

4) käitaja ei ole ettenähtud tähtaja jooksul kõrvaldanud asjaolusid, mis olid kosmosetegevusloa kehtivuse peatamise aluseks;

5) käitaja ei ole ettenähtud tähtpäevaks või ulatuses täitnud pädeva asutuse ettekirjutust;

6) ilmneb asjaolu, et kosmosetegevus võib suurendada rahapesu või terrorismi rahastamise riski või sellega võib kaasneda oht Eesti julgeolekule või avaliku korrale;

7) käitaja ei alusta kosmosetegevusloa kohast kosmosetegevust 36 kuu jooksul alates loa andmisest;

8) kosmosetegevust ei lõpetatud kosmosetegevusloa andmise aluseks olevas või käesoleva seaduse § 43 lõike 1 kohaselt pädeva asutusega kooskõlastatud kosmosetegevuse lõpetamise kavas kosmosetegevuse lõpetamiseks ettenähtud tähtajal.

(2) Pädev asutus tunnistab kosmosetegevusloa kehtetuks tegevusloaga käitaja kirjalikul taotlusel tingimusel, et kosmosetegevus on lõpetatud kõikide kosmosetegevusloaga seotud kosmoseobjektide suhtes.

**§ 26. Kosmosetegevusloa kehtivuse peatamise alused**

(1) Pädev asutus võib peatada kosmosetegevusloa kehtivuse kuni kuueks kalendrikuuks ja määrata peatamise aluseks olnud asjaolude kõrvaldamiseks tähtaja, kui:

1) kosmosetegevusloa taotlemisel on esitatud eksitavaid andmeid või valeandmeid;

2) käitaja tegevus ei ole käesoleva seaduse nõuetega kooskõlas;

3) käitaja ei täida käesolevas seaduses sätestatud teavitamise kohustust;

4) ilmnevad asjaolud, et kosmosetegevus või kosmoseobjekt võib põhjustada olulise kahjuliku keskkonnamõju;

5) ilmneb asjaolu, et kosmosetegevusega seotud kosmoseobjekt on registreeritud teise riigi registris;

6) kosmosetegevuse lõpetamise kava ei vasta kosmoseobjektiga tehtava kosmosetegevuse laadile, ulatusele või keerukusele ning käitaja ei ole kosmosetegevuse lõpetamise kava muutnud käesoleva seaduse §-s 44 sätestatud korras;

7) käitaja ei ole esitanud pädevale asutusele käesoleva seaduse §-s 46 sätestatud nõuetele vastavat kosmosetegevuse lõpetamise aruannet.

(2) Kosmosetegevusloa kehtivuse peatamise ajal ei ole käitajal õigust taotleda uute kosmoseobjektide kandmist käesoleva seaduse §-s 29 nimetatud registrisse ega lennutada uusi objekte Maa orbiidile või sellest kaugemale. Kosmosetegevusloa peatamine ei vabasta käitajat käesolevas seaduses sätestatud põhimõtete järgimisest ja käitajale ettenähtud kohustuste täitmisest.

**§ 27. Kosmosetegevusloa muutmise alused**

(1) Pädev asutus võib käitaja kirjaliku taotluse alusel muuta kosmosetegevusloa tingimusi, kui muutuvad ebaoluliselt kosmosetegevusloa alusel toimuv kosmosetegevus, kasutatav tehnoloogia või seadmed või muud kosmosetegevusloa aluseks olevad andmed. Ebaoluliseks loetakse muutus, millega ei kaasne kosmosetegevuse laadi muutumist või selle ulatuse, keerukuse või kosmoseobjektist tuleneva ohu- ja riskitaseme suurenemist.

(2) Pädev asutus keeldub käesoleva paragrahvi lõikes 1 nimetatud tingimustele mittevastava kosmosetegevusloa tingimuste muutmisest ka juhul, kui esinevad kosmosetegevusloa andmisest keeldumise alused.

(3) Käitaja esitatud kosmosetegevusloa muutmise taotluse lahendab pädev asutus kosmosetegevusloa andmiseks sätestatud korras. Kui kosmosetegevusloa muutmise taotlust ei vaadata läbi tähtaegselt, ei loeta kosmosetegevusluba vaikimisi muudetuks.

**§ 28. Kosmosetegevusloa aluseks olevate andmete muutumine**

(1) Käitaja teavitab pädevat asutust kolme tööpäeva jooksul teabe, dokumentide ja asjaolude muutumisest, mis olid aluseks kosmosetegevusloa andmise või kosmoseobjekti registrisse kandmise otsustamisel.

(2) Käesolevas seaduses sätestatudkäitaja tegevust puudutava dokumendi, analüüsi, kava, korra või sise-eeskirjade olulise muutmise korral esitab käitaja pädevale asutusele vastava dokumendi muudatusi kajastava dokumendi või uue dokumendi, analüüsi, kava või sise-eeskirjad, millele on lisatud oluliste muudatuste kokkuvõte, kümne tööpäeva jooksul arvates muudatuste jõustumisest.

**5. peatükk**

**Kosmoseobjektide ja kosmosetegevuslubade register**

**§ 29. Kosmoseobjektide ja kosmosetegevuslubade register**

(1) Kosmoseobjektide ja kosmosetegevuslubade register on riigi infosüsteemi kuuluv andmekogu (edaspidi *register*), mille põhimääruse kehtestab valdkonna eest vastutav minister määrusega.

(2) Registri pidamise eesmärgid on:

1) kosmoseobjektide ja kosmosetegevuslubade üle arvestuse pidamine;

2) riigi rahvusvahelisest õigusest tulenevate kohustuste täitmine;

3) pädeva asutuse ülesannetest tulenevate toimingute ja menetlustega seotud andmete töötlemine;

4) kosmosetegevuse, kosmosetegevuslubade ja kosmoseobjektide kohta statistika tegemine.

(3) Registri vastutav töötleja on Tarbijakaitse ja Tehnilise Järelevalve Amet.

**§ 30. Arhiiv**

(1) Registriandmeid ja nendega seotud alusdokumente säilitatakse kolmkümmend aastat andmete kustutamisest arvates.

(2) Registriandmed ja alusdokumendid arhiveeritakse ja neid säilitatakse arhiiviseaduses sätestatud korras.

**6. peatükk**

**Kosmosetegevuse alustamine ja kosmoseobjekti registreerimine**

## **1. jagu**

**Kosmosetegevuse alustamise eeldused**

**§ 31. Kosmosetegevuse alustamise eeldused**

(1) Kosmosetegevust võib alustada, kui on täidetud kõik järgmised eeldused (edaspidi *kosmoselennu valmidus*):

1) käitajal on kehtiv kosmosetegevusluba;

2) kosmoseobjekt on registreeritud registris;

3) dokumendid kosmoseobjekti testimise tulemuste kohta, millega on tõendatud kosmoseobjekti valmidus lennutamiseks Maa orbiidile või sellest kaugemale, on kooskõlastatud pädeva asutusega.

(2) Käesoleva paragrahvi lõike 1 punktis 3nimetatud eelduse täitmise tõendamiseks esitab käitaja pädevale asutusele elektrooniliselt registri kaudu rahvusvahelise sõltumatu organisatsiooni väljastatud dokumendi, kui nimetatud dokumenti ei ole käesoleva seaduse § 34 lõike 1 punkti 9 alusel esitatud koos kosmoseobjekti registreerimistaotlusega.

(3) Kui käitaja ei ole esitanud käesoleva paragrahvi lõike 1 punktis 3 nimetatud dokumenti või esitatud dokument on eksitav, ebatäpne või selle alusel ei saa kõrvaldada pädeva asutuse mõistlikku kahtlust dokumendi õigsuses või piisavuses, võib pädev asutus kosmoseobjekti Maa orbiidile või sellest kaugemale lennutamise sobivuse tõendamiseks kaasata eksperte ja rahvusvahelisi sõltumatuid organisatsioone ning tellida hindamisteenust.

(4) Käitaja tasub käesoleva paragrahvi lõikes 3 nimetatud teenuse ja selle tulemusena antud dokumendi väljastamise eest.

**§ 32. Kosmoselennu valmiduse kinnitamine**

(1) Kosmoselennu valmidust kinnitab pädev asutus oma kooskõlastusega. Kooskõlastuse taotlemise kohustus on käitajal.

(2) Kosmoselennu valmiduse kinnitamiseks kooskõlastuse saamiseks esitab käitaja elektrooniliselt registri kaudu taotluse pädevale asutusele, milles märgib:

1) kosmosetegevusloa numbri, mille alusel soovib kosmosetegevust alustada;

2) selle kosmoseobjekti registreerimisnumbri, millega soovib kosmosetegevust alustada.

(3) Taotlusele lisab käitaja käesoleva seaduse § 31 lõike 1 punktis 3 nimetatud dokumendi.

(4) Pädev asutus kinnitab kosmoselennu valmidust kooskõlastuse andmisega või jätab selle põhjendatult andmata 60tööpäeva jooksul käesoleva paragrahvi lõigetes 2 ja 3 nimetatud taotluse ja dokumentide saamisest arvates. Pädev asutus võib tähtaega mõistliku aja võrra pikendada, kui see on vajalik juhtumi keerukuse tõttu. Kui kosmoselennu valmiduse kohta ei ole eelnimetatud tähtaja või pikendatud tähtaja jooksul kooskõlastust antud, ei loeta kosmoselennu valmidust vaikimisi kooskõlastatuks.

## **2. jagu**

## **Kosmoseobjekti registreerimine**

**§ 33. Registreerimiskohustus**

Enne kosmosetegevuse alustamist registreerib käitaja vastava kosmosetegevusega seotud kosmoseobjekti registris.

**§ 34. Kosmoseobjekti registreerimine**

(1) Kosmoseobjekti registreerimiseks esitatakse pädevale asutusele koos registreerimistaotlusega iga kosmoseobjekti kohta eraldi järgmised andmed ja dokumendid:

1) kosmoseobjekti käitaja nimi ja registrikood või ees- ja perekonnanimi ja isikukood ja kontaktandmed;

2) kosmoseobjekti kirjeldus, tehnilised parameetrid ja valmistaja nimi;

3) kosmosemissiooni eesmärk ja missiooni kirjeldus;

4) eeldatav kosmoseobjekti Maa orbiidile või sellest kaugemale lennutamise kuupäev ja asukoht;

5) kosmoseobjekti eeldatav asukoht kosmoses või orbiidi põhiparameetrid, milleks on periood, apogee raadius, perigee raadius ja kaldenurk;

6) kui kosmoseobjekt ei kuulu käitajale, siis käesoleva seaduse § 15 lõike 1 punktides 8–11 nimetatud andmed;

7) kosmoseobjekti omaniku kirjalik nõusolek kosmoseobjekti registrisse kandmiseks;

8) teave selle kohta, millistele isikutele kosmoseobjekt varem on kuulunud või kelle kasutuses olnud, ning kosmoseobjekti ülevõtmise põhjendus;

9) kosmoseobjekti ohutust tõendavad dokumendid ja kosmoseobjektiga seotud muu dokumentatsioon, mis võimaldab hinnata kosmoseobjekti vastavust käesoleva seaduse nõuetele;

10) sagedusluba raadiosageduste kasutamiseks kosmosetegevuses;

11) teave selle kohta, kas kosmoseobjekt või selle osa teise kosmoseobjekti koosseisus on olnud varem registreeritud teise riigi vastavas registris, ning sellise asjaolu esinemise korral kosmoseobjekti tähis või registreerimisnumber teises registris ja registrist kustutamise põhjus;

12) teave selle kohta, kas kosmoseobjekti või selle osa teise kosmoseobjekti koosseisus on püütud registreerida teise riigi vastavas registris, ning selliste asjaolude esinemise korral põhjus, miks registreeringut ei tehtud;

13) teave selle kohta, kas kosmoseobjekt või selle osa teise kosmoseobjekti koosseisus on varem käinud kosmoses või sellega on varem proovitud teha kosmosetegevust;

14) käesoleva seaduse § 43 lõike 3 kohane kosmosetegevuse lõpetamise kava.

(2) Kui käesoleva lõike 1 punktides 11–13 nimetatud asjaolusid ei esine, esitatakse pädevale asutusele kirjalik kinnitus nende puudumise kohta.

(3) Valitsusasutusele kuuluva kosmoseobjekti kohta võib käesoleva paragrahvi lõike 1 punktides 2−5 loetletud andmed esitada osaliselt, kui andmed on riigisaladuse ja salastatud välisteabe seaduse kohaselt riigisaladus.

(4) Kosmoseobjekti registreerimise taotlus ja sellega seonduvad dokumendid esitatakse pädevale asutusele elektrooniliselt registri kaudu. Pädev asutus väljastab registreerimistaotluse esitanud käitajale menetlusasja numbri.

(5) Registrisse kandmisel annab pädev asutus kosmoseobjektile unikaalse registreerimisnumbri.

(6) Enne käesoleva paragrahvi lõikes 1 nimetatud registreerimistaotluse esitamist tasutakse riigilõiv riigilõivuseaduses sätestatud määras.

(7) Käesoleva paragrahvi lõikes 6 sätestatud nõuet ei kohaldata, kui kosmoseobjekti registreerimise taotluse esitaja on valitsusasutus.

(8) Käitaja võib registreerimistaotluse tagasi võtta enne registrikande tegemist.

### **§ 35. Registrikande tegemine**

Taotlus kosmoseobjekti registrikande tegemise või kustutamise kohta lahendatakse otsusega ja selle alusel tehakse kanne registrisse või kanne kustutatakse. Otsuseks loetakse kande sisu.

**§ 36. Kosmoseobjekti registrisse kandmise tähtaeg**

Pädev asutus kannab kosmoseobjekti andmed registrisse 60 tööpäeva jooksul nõuetekohase registreerimistaotluse või registreeringu muutmise taotluse ning kõigi vajalike andmete saamise päevast arvates, kui nimetatud dokumentide põhjal puudub keeldumise alus. Pädev asutus võib nimetatud tähtaega erandjuhul pikendada 60 tööpäeva võrra.

**§ 37. Kosmoseobjekti registreerimisest keeldumine**

Pädev asutus teeb kosmoseobjekti registreerimisest keeldumise otsuse käesoleva seaduse §-s 36 sätestatud tähtajajooksul või 30 tööpäeva jooksul puuduste kõrvaldamiseks antud tähtaja möödumisest, kui:

1) kosmosetegevuse lõpetamise kava puudub või pädev asutus ei ole seda kooskõlastanud;

2) kosmoseobjektil on kehtiv registreering teise riigi vastavas registris;

3) taotleja, käitaja või kosmoseobjekti omaniku kohta ilmneb käesoleva seaduse § 12 lõike 3 punktis 4 või 5 nimetatud asjaolu;

4) on põhjendatud alus kahtlustada, et seoses kosmosetegevusega või kosmoseobjektiga võib suureneda rahapesu või terrorismi rahastamise risk või sellega võib kaasneda oht Eesti julgeolekule või avaliku korrale;

5) muul seadusega sätestatud juhul.

**§ 38. Andmete täpsustamise kohustus**

(1) Käitaja esitab pädevale asutusele pärast kosmoseobjekti lennutamist Maa orbiidile või sellest kaugemale elektrooniliselt registri kaudu järgmised andmed viivitamata pärast vastavate andmete kindlakstegemist:

1) kosmoseobjekti Maa orbiidile või sellest kaugemale lennutamise täpne kuupäev ja koht;

2) kosmoseobjekti täpne asukoht kosmoses või täpsed orbiidi põhiparameetrid, milleks on periood, apogee raadius, perigee raadius ja kaldenurk.

(2) Käesoleva paragrahvi lõikes 1 sätestatud teavituse alusel teeb pädev asutus registreeringu muutmise otsuse ja kannab täpsustatud andmed registrisse.

(3) Kui käitaja ei ole esitanud kõiki käesoleva paragrahvi lõike 1 kohaselt ettenähtud andmeid või esitatud andmed on puudulikud, eksitavad või nende alusel ei saa kõrvaldada pädeva asutuse mõistlikku kahtlust andmete õigsuses, võib pädev asutus ettekirjutusega kohustada käitajat esitama täielikke ja asjakohaseid andmeid, samuti dokumente, mis tõendavad andmete õigsust.

### **§ 39.** **Kosmoseobjekti registreeringu kustutamine**

(1) Pädev asutus teeb kosmoseobjekti registreeringu kustutamise otsuse ja seda kajastava kande 60 tööpäeva jooksul taotluse saamise päevast arvates:

1) käitaja taotluse alusel, kui kosmosetegevus on lõpetatud vastavalt käesoleva seaduse nõuetele;

2) kosmoseobjekti omaniku taotluse alusel, kui kosmosetegevus on lõpetatud vastavalt käesoleva seaduse nõuetele ja käitaja ei ole esitanud taotlust kosmoseobjekti registrist kustutamiseks;

3) käitaja või kosmoseobjekti omaniku taotluse alusel, kui kosmoseobjekti ei ole Maa orbiidile või sellest kaugemale lennutatud kolme aasta jooksul alates registrisse kandmise kuupäevast ja käitaja ei ole taotlenud kosmosesse lennutamise kuupäeva edasilükkamist;

4) käitaja või kosmoseobjekti omaniku taotlusel, kui kosmoseobjekt on hävinud;

5) käitaja või kosmoseobjekti omaniku taotlusel, kui kosmoseobjekt on registreeritud teise riigi vastavasse registrisse.

(2) Käesoleva paragrahvi lõike 1 punktides 1, 3, 4 ja 5 sätestatud juhtudel võib pädev asutus teha kosmoseobjekti registreeringu kustutamise otsuse ja kande registrisse ka omal algatusel.

(3) Käesoleva paragrahvi lõike 1 punktis 4 nimetatud alusel teeb pädev asutus kosmoseobjekti registrist kustutamise otsuse, kui kosmoseobjekti hävimine on tõendatud ja pädevale asutusele on esitatud teave kosmoseobjekti hävimise aja, põhjuse, hävimise juhtumiga seotud isikute ja tagajärgede kohta.

**7. peatükk**

**Kosmoseobjekti omandi ja kosmosetegevuse üleandmine**

**§ 40. Kosmosetegevuse üleandmine**

(1) Kosmosetegevuse võib teisele käitajale üle anda pädeva asutuse loal.

(2) Kosmosetegevuse üleandja ja ülevõtja kirjaliku taotluse alusel võib kosmosetegevuse üle anda käitajale, kellel on kehtiv kosmosetegevusluba.

(3) Kosmosetegevuse võib üle anda välisriigi käitajale, kui on täidetud kõik järgmised tingimused:

1) uus käitaja on registreeritud välisriigi vastavas registris ja tal on välisriigis kehtiv käitajana tegutsemise luba;

2) üleantava kosmosetegevusega seotud Eesti registrisse kantud kosmoseobjekti on võimalik ümber registreerida välisriigi vastavasse registrisse;

3) kosmosetegevuse üleandmine ei suurenda rahapesu või terrorismi rahastamisega seotud riski ja sellega ei kaasne ohtu Eesti või muu Euroopa Liidu liikmesriigi julgeolekule ega avalikule korrale;

4) vastava välisriigi ja Eesti Vabariigi vahel on sõlmitud ja jõustunud välisleping vastava kosmoseobjekti või sellega tehtava kosmosetegevuse põhjustatud kahju eest vastutuse ülemineku kohta.

(4) Pädev asutus võib kosmosetegevuse üleandmise loa andmisel kehtestada üleandjale ja vastuvõtjale kohustuslikke kõrvaltingimusi, lähtudes käesoleva paragrahvi lõigetes 2 ja 3 sätestatud asjaoludest.

**§ 41. Kosmoseobjekti omandi üleandmine**

(1) Kosmoseobjekti omandi võib teisele isikule üle anda pädeva asutuse loal.

(2) Kosmoseobjekti omandi võib üle anda võõrandaja ja omandaja kirjaliku taotluse alusel, kui on täidetud kõik järgmised tingimused:

1) omandaja puhul on täidetud käesoleva seaduse § 15 lõike 1 punktides 8, 10 ja 11 sätestatud kosmoseobjekti omaniku kohta andmete ja dokumentide esitamise kohustus ning omandaja puhul ei esine käesoleva seaduse § 12 lõikes 3 sätestatud usaldusväärsust välistavaid asjaolusid;

2) kosmosetegevuse või kosmoseobjekti omandi üleandmine ei suurenda rahapesu või terrorismi rahastamisega seotud riski ja sellega ei kaasne ohtu Eesti või muu Euroopa Liidu liikmesriigi julgeolekule ega avalikule korrale.

(3) Pädev asutus võib kosmoseobjekti omandi üleandmise loa andmisel kehtestada võõrandajale ja omandajale kohustuslikke kõrvaltingimusi, lähtudes käesoleva paragrahvi lõikes 2 sätestatud asjaoludest.

**§ 42. Kosmosetegevuse või kosmoseobjekti omandi üleandmise loa taotluse menetlemine**

(1) Kosmosetegevuse või kosmoseobjekti omandi üleandmise loa saamiseks esitatakse pädevale asutusele kirjalik taotlus koos käesoleva seaduse § 40 lõigetes 2 ja 3 ning § 41 lõikes 2sätestatud tingimuste täitmist tõendavate andmete ja dokumentidega ning kosmosetegevuse või kosmoseobjekti omandi üleandmise põhjendus.

(2) Pädev asutus annab kosmosetegevuse või kosmoseobjekti omandi üleandmise loa või keeldub loa andmisest 90 tööpäeva jooksul loataotluse ja kõigi nõuetekohaste andmete ja dokumentide esitamisest arvates. Pädev asutus võib tähtaega mõistliku aja võrra pikendada, kui see on vajalik juhtumi keerukuse tõttu. Kui kosmosetegevuse või kosmoseobjekti omandi üleandmise loa taotlust ei vaadata läbi tähtaegselt, ei loeta luba vaikimisi antuks.

**8. peatükk**

**Kosmosetegevuse lõpetamine**

**§ 43. Kosmosetegevuse lõpetamise nõuded**

(1) Kosmosetegevus lõpetatakse kosmosetegevusloa andmise aluseks oleva või pädeva asutusega kooskõlastatud kosmosetegevuse lõpetamise kava alusel, vältides kosmoseprügi tekkimist ja kosmosesse jäämist ning kõrvaldades võimaliku tekkinud kahju.

(2) Kosmosetegevuse lõpetamise kava koostatakse iga kosmoseobjekti kohta.

(3) Kosmosetegevuse lõpetamise kavas kirjeldatakse kosmosetegevuse lõpetamise viisi, ajakava, lõpetamisega seotud tegevusi, sellega kaasnevaid võimalikke ohte ja keskkonnamõjusid ning meetmeid ja tegevusi käesolevas seaduses sätestatud põhimõtete ja nõuete täitmiseks.

(4) Käitaja tagab, et kosmosetegevuse lõpetamise kava vastab igal ajal kosmoseobjektist tulenevale ohu- ja riskitasemele ning kosmoseobjektiga tehtava kosmosetegevuse laadile, ulatusele ja keerukusele.

(5) Pädeval asutusel on õigus ettekirjutusega nõuda kosmosetegevuse nõuetekohaseks lõpetamiseks meetmete rakendamist ning anda nende rakendamiseks kohustuslikke juhiseid.

(6) Käesoleva seaduse §-s 24 nimetatud kosmosetegevusloa kehtivuse lõppemise aluste, §-s 25 nimetatud kosmosetegevusloa kehtetuks tunnistamise ja §-s 26 nimetatud kosmosetegevusloa kehtivuse peatamise aluste ilmnemine ei vabasta käitajat kohustusest lõpetada kosmosetegevus kooskõlas käesoleva seaduse nõuetega, arvestades keskkonnasäästlikkuse põhimõtte järgimist.

**§ 44. Kosmosetegevuse lõpetamise kava muutmine**

(1) Kosmosetegevusloa andmise aluseks oleva kosmosetegevuse lõpetamise kava muudatused kooskõlastatakse pädeva asutusega.

(2) Kosmosetegevuse lõpetamise kava muudatustele kooskõlastuse taotlemisel esitab käitaja pädevale asutusele elektrooniliselt registri kaudu taotluse, milles:

1) märgib kosmoseobjekti andmed, mida kavandatavad kosmosetegevuse lõpetamise kava muudatused puudutavad;

2) märgib kosmosetegevuse lõpetamise kava muutmise ulatuse võrreldes väljaantud kosmosetegevusloa aluseks oleva või pädeva asutusega kooskõlastatud viimase kosmosetegevuse lõpetamise kavaga ja muudatuse põhjused;

3) selgitab, kuidas muudetud kosmosetegevuse lõpetamise kava rakendamisel tagatakse käesoleva seaduse 2. peatükis sätestatud põhimõtete järgimine.

(3) Taotlusele lisab käitaja kosmosetegevuse lõpetamise kava eelnõu või muudetavate tingimuste kokkuvõtte, millele kooskõlastust taotleb.

(4) Pädev asutus kooskõlastab kosmosetegevuse lõpetamise kava muudatused või jätab need põhjendatult kooskõlastamata 60tööpäeva jooksul käesoleva paragrahvi lõigetes 2 ja 3 nimetatud taotluse ja dokumentide saamisest arvates. Pädev asutus võib tähtaega mõistliku aja võrra pikendada, kui see on vajalik juhtumi keerukuse tõttu. Kui kosmosetegevuse lõpetamise kava muutmine ei ole eelnimetatud tähtaja või pikendatud tähtaja jooksul kooskõlastatud, ei loeta seda vaikimisi kooskõlastatuks.

**§ 45. Kosmosetegevuse lõpetamise kava muudatuste kontroll**

(1) Pädevale asutusele esitatud muudatuste kooskõlastamise käigus kontrollitakse:

1) kas muudetud kosmosetegevuse lõpetamise kava ja selles ettenähtud meetmed, toimingud ja tegevused vastavad käesoleva seaduse nõuetele;

2) kuidas muudetud kosmosetegevuse lõpetamise kava alusel kosmosetegevuse lõpetamisel ja pärast lõpetamist tagatakse käesoleva seaduse 2. peatükis sätestatud põhimõtete järgimist;

3) kas on kavandatud piisavad abinõud kosmosetegevuse lõpetamisega seotud ohtude ja riskide vältimiseks ning õnnetuse korral tagajärgede vähendamiseks;

4) kas on vaja muuta käitaja tegutsemise aluseks olevat kosmosetegevusluba, kui kosmosetegevuse lõpetamise kava muudatused osutavad kosmosetegevuse muudatustele.

(2) Kui kosmoseobjekti registreerimise taotluse menetlemise käigus või käitaja tegevuse üle riikliku järelevalve tegemise käigus selgub, et kosmosetegevusloa andmise aluseks olnud kosmosetegevuse lõpetamise kava või hiljem pädeva asutuse kooskõlastatud kosmosetegevuse lõpetamise kava on ebaõigesti hinnatud või kava aluseks olevad asjaolud on muutunud, on pädeval asutusel õigus nõuda käitajalt kosmosetegevuse lõpetamise kava vastavusse viimist käesoleva seaduse nõuetega. Seejuures on pädeval asutusel õigus peatada kosmosetegevusloa kehtivus käesoleva seaduse § 26 lõike 1 punktis 6nimetatud alusel.

**§ 46. Kosmosetegevuse lõpetamise aruanne**

(1) Kosmosetegevuse kava järgi kosmosetegevuse lõpetamise kohta esitab käitaja pädevale asutusele kosmosetegevuse lõpetamise aruande (edaspidi *aruanne*).

(2) Aruanne esitatakse pädevale asutusele elektrooniliselt registri kaudu esimesel võimalusel pärast aruande valmimist, kuid hiljemalt 30 päeva pärast kosmosetegevuse lõpetamist.

(3) Aruandes selgitab ja kirjeldab käitaja:

1) kosmosetegevuse lõpetamise aega selleks tehtud viimase toimingu kuupäeva täpsusega;

2) kosmosetegevuse lõpetamisega kaasnevaid ja kosmosetegevuse lõpetamise järgseid võimalikke ohte ja keskkonnamõju;

3) kosmosetegevuse lõpetamiseks rakendatud peamisi meetmeid ja tegevusi käesolevas seaduses sätestatud põhimõtete ja nõuete täitmiseks.

(4) Aruande osaks on rahvusvahelise sõltumatu organisatsiooni väljastatud dokument, millest nähtub, et kosmoseobjekti kosmoses enam ei ole.

**§ 47. Esitatud aruande kontroll**

(1) Pädev asutus kontrollib esitatud aruande vastavust käesolevas seaduses sätestatud nõuetele.

(2) Kui pädev asutus tuvastab aruandes puudusi, teavitab ta sellest käitajat 30 tööpäeva jooksul arvates aruande saamisest.

(3) Käitaja on kohustatud puudused kõrvaldama ning esitama pädevale asutusele parandatud aruande. Parandatud aruanne tuleb esitada ka juhul, kui käitaja on varem esitatud aruande andmetes tuvastanud vea.

(4) Kui käitaja ei ole esitanud pädevale asutusele käesoleva seaduse § 46 nõuetele vastavat aruannet või ei ole esitanud käesoleva paragrahvi lõikes 2 nimetatud parandatud aruannet pädeva asutuse antud tähtaja jooksul, võib pädev asutus ettekirjutusega kohustada käitajat käesoleva seaduse nõuetele vastavat aruannet esitama.

**9. peatükk**

**Riigi hüvitatava kahju tagasinõude õigus**

**§ 48. Riigi hüvitatava kahju tagasinõude õigus**

(1) Kui riigil tekib käitaja kosmosetegevuse tõttu kahju hüvitamise kohustus rahvusvahelise õiguse järgi, on riigil käitaja vastu tagasinõudeõigus riigi poolt kolmandale isikule hüvitatava kogu kahju ulatuses sõltumata sellest, kas käitaja on kahju tekkimises süüdi või mitte (edaspidi *riigi tagasinõudeõigus*). Riigi tagasinõudeõigusele ei kohaldata võlaõigusseadust.

(2) Riigi tagasinõudeõiguse aegumistähtaeg on seitse aastat arvates päevast, kui riik kahju hüvitamise kohustuse ja kahju välja selgitas.

(3) Riigi tagasinõudeõiguse aegumistähtaeg algab riigi kahju hüvitamise kohustuse ja kahju väljaselgitamise aastale järgneva aasta 1. jaanuarist.

**10. peatükk**

**Kindlustus**

**§ 49. Vastutuskindlustus**

(1) Kosmosetegevuse tulemusena või kosmoseobjekti tekitatud kahju hüvitamise tagamiseks sõlmib kosmosetegevusloa taotleja enne kosmosetegevusloa taotlemist vastutuskindlustuslepingu vähemalt järgmistel tingimustel:

1) kindlustusandjaks on Eestis kindlustustegevuse valdkonnas tegutsemisõigust omav juriidiline isik;

2) kindlustusjuhtumiks on kosmosetegevusest või kosmoseobjekti käitamisest tingitud kolmanda isiku nõude tekkimine käitaja vastu;

3) kindlustusjuhtumiks on käesoleva seaduse § 48 alusel riigi tagasinõudeõiguse tekkimine käitaja vastu;

4) kindlustussumma alampiir ühe kindlustusjuhtumi kohta on vähemalt 60 000 000 eurot.

(2) Käesoleva paragrahvi lõiget 1 ei kohaldata valitsusasutuse suhtes.

(3) Käitajal peab olema käesoleva paragrahvi lõike 1 tingimustele vastav kehtiv kindlustuspoliis kogu kosmosetegevuse vältel.

(4) Käesolevas paragrahvis nimetatud kindlustusleping allub Eesti õigusele ja sellega seotud vaidlusi lahendab Eesti kohus. Käesolevas lõikes sätestatust kõrvalekalduv kokkulepe on tühine.

**11. peatükk**

**Järelevalve**

**§ 50. Riiklik ja haldusjärelevalve**

(1) Käesolevas seaduses sätestatud kosmosetegevuse ja kosmoseobjekti nõuetele vastavust ja ohutust ning käitaja tegevust reguleerivate õigusaktide täitmise üle teeb riiklikku ja haldusjärelevalvet pädev asutus ning teised seadusega nimetatud riiklikku järelevalvet teostavad asutused.

(2) Transpordiameti pädevuses on riiklik ja haldusjärelevalve kosmosetegevuse käigus õhuruumi kasutamise üle lennundusseadusega sätestatud ulatuses.

(3) Kosmosetegevuses kasutatavatele võrgu- ja infosüsteemidele sätestatud nõuete ning kosmosetegevusega seotud küberintsidentide ennetamise ja lahendamise nõuete täitmise üle teeb haldusjärelevalvet Riigi Infosüsteemi Amet küberturvalisuse seaduses sätestatud ulatuses.

**§ 51. Pädeva asutuse õigused teabe saamisel**

(1) Pädeval asutusel on järelevalve tegemiseks õigus nõuda dokumente, aruandeid, tasuta teavet ning suulisi või kirjalikke selgitusi järelevalve tegemiseks oluliste asjaolude kohta järgmistelt isikutelt:

1) käitaja, käitaja juhtorgani liige ja töötaja;

2) kosmoseobjekti omanik, kosmoseobjekti omaniku juhtorgani liige ja töötaja;

3) käitajaga või kosmoseobjekti omanikuga samasse kontserni kuuluva äriühingu juhtorgani liige ja töötaja;

4) käitaja või kosmoseobjekti omaniku aktsionär, osanik või liige;

5) kosmosetegevusega seotud käesoleva seaduse § 15 lõike 1 punktis 12 nimetatud isikud;

6) kolmas isik üksnes põhjendatud vajaduse korral;

7) käitaja likvideerija või pankrotihaldur.

(2) Vajaduse korral võib pädev asutus teha korralduse, milles ta määrab käesoleva paragrahvi lõikes 1 sätestatud kohustuse täitmiseks tähtaja.

(3) Kui see ei kahjusta järelevalve tegemist, selgitab pädev asutus käesoleva paragrahvi lõikes 1 nimetatud isikutele teabe nõudmise eesmärke.

(4) Selgitusi andma kohustatud isik võib keelduda pädevale asutusele selgituse andmisest kriminaalmenetluse seadustiku §-s 71 või 73 sätestatud alustel.

**§ 52. Riikliku järelevalve erimeetmed ja erisused**

(1) Pädev asutus võib käesolevas seaduses sätestatud riikliku järelevalve tegemiseks kohaldada korrakaitseseaduse §-des 30, 31, 32, 45, 48, 49, 50, 51, 52 ja 53 sätestatud riikliku järelevalve erimeetmeid korrakaitseseaduses sätestatud alusel ja korras.

(2) Pädeval asutusel on õigus:

1) keelata või peatada käesoleva seaduse 2. peatükis sätestatud põhimõtetele või käesoleva seaduse ja selle alusel kehtestatud õigusaktide nõuetele mittevastav kosmosetegevus, samuti kosmoseobjekti või muu kosmosetegevusega seotud seadme või infotehnoloogilise lahenduse käitamine, kui ei ole tagatud ohutus või keskkonnasäästlikkus;

2) kõrvaldada kosmosetegevusega seotud ülesannete täitmiselt isik, kui kontrolli tulemusel ilmneb, et ta ei vasta asjatundlikkuse põhimõttele või kui isiku tegevuse või tegevusetuse tulemusel ei ole tagatud ohutuse või keskkonnasäästlikkuse põhimõtte järgimine.

(3) Pädeval asutusel on lubatud kasutada vahetut sundi korrakaitseseaduses sätestatud alusel ja korras.

(4) Kui pädev asutus teeb järelevalvet käitaja või kosmoseobjekti üle välisriigis, kannab käitaja või kosmoseobjekti omanik pädeva asutuse järelevalveametnike lähetuskulud, mis arvestatakse [avaliku teenistuse seaduse § 44 lõike 5](https://www.riigiteataja.ee/akt/ats#para44) alusel kehtestatud korra järgi.

### **§ 53. Ettekirjutus**

(1) Pädeval asutusel on õigus teha kosmosetegevust ja kosmoseobjekti reguleerivate õigusaktide nõuete täitmise tagamiseks ettekirjutus.

(2) Ettekirjutus tuleb viivitamata täita ning selle vaidlustamine ei peata ettekirjutuse täitmist.

**§ X. Sunniraha ülemmäär**

(1) Käesoleva seaudse alusel tehtud ettekirjutuse täitmata jätmise korral võib pädev asutus rakendada sunniraha asendustäitmise ja sunniraha seaduses sätestatud korras. Sunniraha ülemmäär füüsilisele isikule 6400 ja juriidilisele isikule 450 000 eurot.

**12. peatükk**

**Vastutus**

**§ 54. Kosmosetegevusloa tingimuste rikkumine**

(1) Käitajale antud kosmosetegevusloa tingimuste või kosmosetegevusloast tulenevate kohustuste täitmata jätmise eest –

karistatakse rahatrahviga kuni 300 trahviühikut või arestiga.

(2) Sama teo eest, kui selle on toime pannud juriidiline isik, –

karistatakse rahatrahviga kuni 100 000 eurot.

### **§ 55. Kosmosetegevusele esitatavate nõuete rikkumine**

(1) Kosmosetegevusele esitatavate nõuete rikkumise eest, kui sellega kaasneb oht varale, keskkonnale, riigi julgeolekule või riigikaitseobjektile, –

karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, –
karistatakse rahatrahviga kuni 100 000 eurot.

**§ 56. Teavitamiskohustuse täitmata jätmine**

(1) Käesoleva seaduse §-des 11, 28 ja 38 sätestatud pädeva asutuse teavitamise kohustuse täitmata jätmise eest –

karistatakse rahatrahviga kuni 200 trahviühikut või arestiga.

(2) Sama teo eest, kui selle on toime pannud juriidiline isik, –

karistatakse rahatrahviga kuni 20 000 eurot.

**§ 57. Teabe esitamata jätmine**

(1) Käesolevas seaduses sätestatud andmete, dokumendi, selgituse või muu teabe pädevale asutusele esitamata jätmise, mitteõigeaegse esitamise või puuduliku, ebaõige või eksitava teabe esitamise või avalikustamise eest –

karistatakse rahatrahviga kuni 200 trahviühikut või arestiga.

(2) Sama teo eest, kui selle on toime pannud juriidiline isik, –

karistatakse rahatrahviga kuni 20 000 eurot.

**§ 58. Kosmosetegevuse või kosmoseobjekti omandi üleandmise nõuete rikkumine**

(1) Käesoleva seaduse §-s 40 või 41 sätestatud kosmoseobjekti omandi ja kosmosetegevuse üleandmise nõuete rikkumise eest –

karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, –

karistatakse rahatrahviga kuni 100 000 eurot.

**§ 59. Kosmosetegevus ilma kosmosetegevusloata**

(1) Kosmosetegevusloata kosmosetegevuse eest –

karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, –

karistatakse rahatrahviga kuni 100 000 eurot.

**§ 60. Kosmosetegevuse alustamine ilma käesolevas seaduses sätestatud eeldusi täitmata**

(1) Kosmoseobjekti Maa orbiidile või sellest kaugemale lennutamise eest ilma käesoleva seaduse §-s 31 sätestatud eeldusi täitmata –

karistatakse rahatrahviga kuni 300 trahviühikut.

(2) Sama teo eest, kui selle on toime pannud juriidiline isik, –

karistatakse rahatrahviga kuni 100 000 eurot.

**§ 61. Menetlus**

Käesolevas peatükis sätestatud väärtegude kohtuväline menetleja on Tarbijakaitse ja Tehnilise Järelevalve Amet.

**13. peatükk**

**Rakendussätted**

**§ 62. Üleminekusätted**

(1)Enne käesoleva seaduse jõustumist Eesti juriidilise isiku või Eesti kodaniku poolt või nimetatud isikute osalusel Maa orbiidile või sellest kaugemale lennutatud kosmoseobjekt tuleb kanda registrisse kuue kuu jooksul arvates käesoleva seaduse jõustumisest. Selleks esitab kosmoseobjekti Maa orbiidile või sellest kaugemale lennutanud isik registreerimistaotluse koos vastava teabe ja dokumentidega käesolevas seaduses sätestatud korras.

(2) Kui kosmoseobjekt on lennutatud Maa orbiidile või sellest kaugemale Eesti juriidilise isiku või Eesti kodaniku poolt või nimetatud isikute osalusel enne käesoleva seaduse jõustumist ja kosmoseobjekti lennutanud isik või kosmoseobjekti omanik soovib lennutada Maa orbiidile või sellest kaugemale uusi objekte või muuta senist kosmosetegevust, peab ta taotlema kosmosetegevusloa käesolevas seaduses sätestatud korras.

**§ 63. Riigilõivuseaduse muutmine**

Riigilõivuseaduse 8. peatüki 6. jagu täiendatakse 11. jaotisega järgmises sõnastuses:

„**11. jaotis**

**Kosmoseseaduse alusel tehtavad toimingud**

**§ 2173. Kosmosetegevusloa taotluse läbivaatamine**

(1) Kosmosetegevusloa taotluse läbivaatamise eest tasutakse riigilõivu 750 eurot.

(2) Kosmoseseaduse §-s 20 sätestatud erandi alusel kosmosetegevusloa taotluse läbivaatamise eest tasutakse riigilõivu 500 eurot.

(3) Kosmosetegevusloa muutmise taotluse läbivaatamise eest tasutakse riigilõivu 750 eurot.

**§ 2174. Kosmosetegevuse üleandmise loa taotluse läbivaatamine**

Kosmosetegevuse üleandmise loa taotluse läbivaatamise eest tasutakse riigilõivu 750 eurot.

**§ 2175. Kosmoseobjekti omandi üleandmise loa taotluse läbivaatamine**

Kosmoseobjekti omandi üleandmise loa taotluseläbivaatamise eest tasutakse riigilõivu 750 eurot.

**§ 2176. Kosmoseobjektide ja kosmosetegevuslubade registrisse kande tegemine**

Kosmoseobjekti kosmoseobjektide ja kosmosetegevuslubade registrisse kandmise eest tasutakse riigilõivu 500 eurot.“.

**§ 64. Küberturvalisuse seaduse muutmine**

Küberturvalisuse seaduse § 3 lõiget 1 täiendatakse punktiga 11 järgmises sõnastuses:

„11) kosmosetegevuse seaduses sätestatud käitaja kosmosetegevuse tegemisel.“.

**§ 65. Välisinvesteeringu usaldusväärsuse hindamise seaduse muutmine**

Välisinvesteeringu usaldusväärsuse hindamiseseaduse § 4 lõiget 1 täiendatakse punktiga 12 järgmises sõnastuses:

„12) käitaja kosmosetegevuse seaduse tähenduses.“.

**§ 66. Karistusseadustiku** **muutmine**

Karistusseadustiku § 372 lõike 2 punkt 3 muudetakse ja sõnastatakse järgmiselt:

„3) see on toime pandud tervishoiuteenuse, nakkusohtlike materjalide käitlemise, lennunduse, kosmosetegevuse, raudteeliikluse või krediidi-, kindlustus- või finantsteenusega seotud tegevusalal, –

karistatakse rahalise karistusega või kuni kolmeaastase vangistusega.“.

**§ 67. Seaduse jõustumine**

Käesolev seadus jõustub 2026. aasta 1. jaanuaril .

Lauri Hussar

Riigikogu esimees

Tallinn, „….“………………… 2024. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatab Vabariigi Valitsus „……“……………………2024. a

(allkirjastatud digitaalselt)